Man (49) in hospitaal ná vyf hom beroof, skiet | Maroela Media
Man (49) in hospitaal ná vyf hom beroof, skiet
Maroela Media het vroeër berig die man se naam is Abraham. Dit is intussen bekend gemaak die man is Pierre Erasmus. Volgens inligting is hy steeds in die hospitaal ná hy vir 24 uur in die hoësorgeenheid opgeneem is.
'n Man van Heilbron in die Vrystaat is in 'n stabiele toestand in die hospitaal nadat hy Vrydagmiddag tydens 'n gewapende rooftog geskiet is.
Konst. Josephine Rani, woordvoerder van die polisie, sê die man, Pierre Erasmus (49), het glo pas uit sy motor geklim en was op pad bank toe om 'n onbekende bedrag geld te deponeer.
Erasmus is glo genader deur 'n groep van vyf verdagtes wat 'n vuurwapen op hom gerig het en die kontant geëis het.
Volgens Rani het een van die verdagtes hom in die been geskiet.
"Hulle het die kontant by hom afgeneem en daarna op die vlug geslaan," sê Rani.
Rani sê die verdagtes het van die toneel gevlug in 'n rooi Audi wat nie nommerplate het nie.
Sy sê Erasmus is steeds in die hospitaal, maar sal weens sy stabiele toestand nie vir lank in die hospitaal hoef aan te bly nie.
Sy kon bevestig dat Erasmus nie 'n plaaslike sake-eienaar is nie, maar dit is nie duidelik hoeveel geld in die voorval gesteel is nie.
Hy is sonder twyfel dop gehou voor die tyd of iemand in sy werksmag het hom "uitverkoop".
Dit is n Pierre Erasmus en werk by n sake onderneming en hy ry n bakkie sover ek weet. En Poppie, hy was verseker ingewag, die kar het geruime tyd voor die bank gestaan. Hy stop nooit voor die bank, en gaan bank ok nooit op die selle tyd nie